Έλενα Κουντουρά

Η Έλενα Κουντουρά (Αθήνα, 2 Νοεμβρίου 1962) είναι Ελληνίδα πολιτικός και ευρωβουλευτής εκλεγμένη με τον ΣΥΡΙΖΑ.

Ήταν υπουργός Τουρισμού στις κυβερνήσεις Τσίπρα του 2015 και ανεξάρτητη βουλευτής Α΄ Αθηνών, συνεργαζόμενη με τον ΣΥΡΙΖΑ, εκλεγμένη με τους Ανεξάρτητους Έλληνες. Παλαιότερα εκλεγόταν βουλευτής με τη Νέα Δημοκρατία. Πριν την ενασχόλησή της με την πολιτική, υπήρξε μοντέλο με σημαντική διεθνή καριέρα, διευθύντρια γυναικείων περιοδικών και αθλήτρια στίβου.

Προσωπική ζωή και σπουδές
Γεννήθηκε στην Αθήνα και είναι κόρη του Αλέξανδρου Κουντουρά, αξιωματικού του ελληνικού Στρατού Ξηράς.

Από παιδί ασχολούνταν με τον αθλητισμό. Είναι απόφοιτη της Γυμναστικής Ακαδημίας (ΤΕΦΑΑ), και υπήρξε πρωταθλήτρια Ελλάδος στο άλμα εις ύψος, αλλά και στα 100 μέτρα με εμπόδια στο Πανελλήνιο πρωτάθλημα του 1978.

Καριέρα ως μοντέλο
Από το 1984 ως το 1997 έκανε διεθνή καριέρα ως μοντέλο, και το 1990 ανακηρύχθηκε από το CNN ένα από τα δέκα καλύτερα μοντέλα του κόσμου. Συνεργάστηκε για πολλά χρόνια με τον Σερζ Λουτένς, γνωστό Γάλλο φωτογράφο, σχεδιαστή και σκηνοθέτη στον χώρο της μόδας, ενώ μεγάλη επιτυχία είχε η συνεργασία της με την ιαπωνική εταιρεία καλλυντικών Shiseido, και είναι το μοντέλο με το μακροβιότερο συμβόλαιο συνεργασίας με την εταιρεία αυτή, της οποίας ήταν το πρόσωπο σε παγκόσμιες διαφημιστικές καμπάνιες.

To 1997 επέστρεψε στην Ελλάδα και μέχρι το 2004 ήταν διευθύντρια σε γυναικεία περιοδικά.

Πολιτική σταδιοδρομία
Στις εκλογές του 2004, εξελέγη βουλευτής Α΄ Αθηνών με τη Νέα Δημοκρατία, ενώ το 2007 και το 2009 ήταν πρώτη επιλαχούσα, παρότι συγκέντρωσε χιλιάδες περισσότερους σταυρούς σε σχέση με το 2004 που εξελέγη. Το Νοέμβριο του 2011 η Έλενα Κουντουρά επανήλθε στη Βουλή, όταν ο Δημήτρης Αβραμόπουλος παραιτήθηκε από τη βουλευτική του έδρα για να υπουργοποιηθεί στην κυβέρνηση Λουκά Παπαδήμου. Τον Φεβρουάριο του 2012 καταψήφισε το «Μνημόνιο 2» παραβαίνοντας τη γραμμή του κόμματος και ο Αντώνης Σαμαράς τη διέγραψε από τη Νέα Δημοκρατία.

Στις διπλές εκλογές Μαΐου και Ιουνίου 2012 εξελέγη βουλευτής Α΄ Αθηνών με τους Ανεξάρτητους Έλληνες, ενώ το 2014 ανέλαβε Γραμματέας της Κοινοβουλευτικής Ομάδας του κόμματος.

Τον Ιανουάριο 2015 έγινε αναπληρώτρια υπουργός Τουρισμού στην κυβέρνηση Τσίπρα του Ιανουαρίου του 2015, στο υπουργείο Οικονομίας, Ανάπτυξης και Τουρισμού, θέση την οποία διατήρησε και στην κυβέρνηση Τσίπρα του Σεπτεμβρίου 2015.

Στον ανασχηματισμό της κυβέρνησης Τσίπρα του Σεπτεμβρίου 2015 στις 5 Νοεμβρίου 2016 αναβαθμίστηκε από αναπληρώτρια υπουργός Οικονομίας, Ανάπτυξης και Τουρισμού, σε υπουργό Τουρισμού.

Στις 14 Ιανουαρίου 2019, η Έλενα Κουντουρά διεγράφη από την κοινοβουλευτική ομάδα των Ανεξαρτήτων Ελλήνων, εξαιτίας της πρόθεσής της να στηρίξει την κυβέρνηση Αλέξη Τσίπρα μετά την αποχώρηση των Ανεξαρτήτων Ελλήνων από την κυβέρνηση την προηγούμενη ημέρα.

Στις 9 Απριλίου 2019 ανακοινώθηκε η υποψηφιότητά της με τον ΣΥΡΙΖΑ στις ευρωεκλογές 2019. Τον Μάιο παραιτήθηκε από υπουργός λόγω της υποψηφιότητάς της. Στις 26 Μαΐου 2019 εξελέγη ευρωβουλευτής, καταλαμβάνοντας τη δεύτερη θέση.

Κοινοβουλευτικό έργο
Συμμετείχε στις εξής Κοινοβουλευτικές Επιτροπές:
 Διαρκή Επιτροπή Παραγωγής και Εμπορίου, για τα θέματα του Τουρισμού 
 Ειδική Μόνιμη Επιτροπή Μορφωτικών Υποθέσεων, για θέματα πολιτισμού, εκπαίδευσης και αθλητισμού
 Ειδική Μόνιμη Επιτροπή Ισότητας και Δικαιωμάτων του Ανθρώπου 
 Ειδική Μόνιμη Επιτροπή Προστασίας του Περιβάλλοντος 
και  ως Γραμματέας στην Ειδική Μόνιμη Επιτροπή παρακολούθησης των αποφάσεων του Ευρωπαϊκού Δικαστηρίου των Δικαιωμάτων τους Ανθρώπου.

Από  τον Ιούνιο του 2014, συμμετείχε στην Ελληνική κοινοβουλευτική αντιπροσωπεία (PACE) στο Συμβούλιο της Ευρώπης, ως τακτικό μέλος της Επιτροπής Μετανάστευσης, Προσφύγων και Εκτοπισθέντων Ατόμων και ως αναπληρωματικό μέλος στην Επιτροπή Ισότητας και μη-Διακρίσεων.
Έχει, επίσης, διατελέσει Πρόεδρος της Κοινοβουλευτικής Ομάδας Φιλίας Ελλάδας-Κορέας και μέλος των Κοινοβουλευτικών Ομάδων Φιλίας, με την Κίνα, τη Γαλλία, τη Ρουμανία, το Ουζμπεκιστάν και την Ιορδανία.

Κοινωνικό και εθελοντικό έργο
Έχει αναπτύξει πολυετή κοινωνική και  φιλανθρωπική δράση στην Ελλάδα και το εξωτερικό. Είναι Πρόεδρος της «EUROPA DONNA HELLAS», του ελληνικού τμήματος της Ευρωπαϊκής Οργάνωσης EUROPA DONNA, για  την πρόληψη και ενημέρωση για τον καρκίνο του μαστού, και τη διεκδίκηση δικαιωμάτων για καλύτερες υπηρεσίες σε ασθενείς με καρκίνο.
Έχει εργαστεί και υποστηρίξει ενεργά σειρά διεθνών και ελληνικών μη κερδοσκοπικών Οργανισμών, όπως UNESCO, UNICEF, Κιβωτός του Κόσμου, Φροντίδα, με έμφαση στα θέματα που σχετίζονται με την υγεία, το περιβάλλον, τα δικαιώματα των γυναικών και των παιδιών, την καταπολέμηση της ενδοοικογενειακής βίας, και τον εθελοντισμό.

Έχει  τιμηθεί για την υποστήριξή της στη διάδοση του Ελληνικού Παραολυμπιακού Εθελοντισμού, ενώ τον Δεκέμβριο του 2007 τιμήθηκε από την Ελληνική Πολιτεία ως Πρέσβειρα Καλής Θέλησης για τον Κοινωνικό Εθελοντισμό.

Διεθνείς διακρίσεις και βραβεία
Οι διεθνείς προσπάθειες της Έλενας Κουντουρά ως Υπουργός Τουρισμού επικεντρώθηκαν στην ενίσχυση της εξωστρέφειας και στην ισχυροποίηση του θεσμικού ρόλου της Ελλάδας στα παγκόσμια κέντρα αποφάσεων για τον τουρισμό. Η Ελλάδα εξελέγη για πρώτη φορά μέλος του Εκτελεστικού Συμβουλίου του Παγκόσμιου Οργανισμού Τουρισμού για την περίοδο 2018-2021, ανέλαβε θέση αντιπροεδρίας στην Επιτροπή Τουρισμού του ΟΟΣΑ για το 2019, και συνεργάζεται στενά με σειρά διεθνών φορέων και θεσμών (WTTC, PATA, Mediterranean Tourism Foundation, Global Tourism Resilience & Crisis Management Center) για τις παγκόσμιες πολιτικές και πρωτοβουλίες στην βιώσιμη τουριστική ανάπτυξη.

Μεταξύ των διεθνών διακρίσεων και βραβείων κατά τη θητεία της ως Υπουργός Τουρισμού, συμπεριλαμβάνονται:

 Βραβείο “Global Champion 2019” από το WTTC
“Υπουργός Τουρισμού της Χρονιάς” - “Tourism Minister of the Year”, παγκόσμιο βραβείο του 20ετούς θεσμού για την διεθνή τουριστική βιομηχανία της Ένωσης Ταξιδιωτικών Συντακτών Ασίας-Ειρηνικού PATWA (2019)
 Διάκριση της Ελλάδας ως “Καλύτερος προορισμός Αναψυχής Παγκοσμίως” - “Βest Leisure Destination”, από την PATWA (2019)
 Διεθνές βραβείο για την πιο επιτυχημένη τουριστική στρατηγική και την ανθεκτικότητα του τουρισμού - “Tourism Strategy and Resilience award” από το Διεθνές Ινστιτούτο για την Ειρήνη μέσα από τον Τουρισμό, International Institute for Peace through Tourism-IIPTI (2019)
 Βραβείο “Woman Achiever” από το Ινστιτούτο Γυναικών της Νοτίου Ασίας ISAW (2019)
 Διάκριση ως “To πιο Υποστηρικτικό Υπουργείο Τουρισμού Παγκοσμίως 2018” - “Τhe Most Supportive Tourism Ministry in the World 2018” από την Ένωση των Αμερικανών Ταξιδιωτικών Πρακτόρων, American Society of Travel Advisors ASTA (2018)
 Διάκριση “Aurum of Honor 2018” από το Ευρωπαϊκό Συμβούλιο Αδερφοτήτων Γαστρονομίας & Oίνου CEUCO (2018)
 Βραβείο “Καλύτερου Ευρωπαϊκού Θεσμού στον Τουρισμό και τη Γαστρονομία” για το Υπουργείο Τουρισμού της Ελλάδας - “Best European Institution in Tourism and Gastronomy” από το CEUCO (2018)
 Διάκριση της Αθήνας ως κορυφαίος προορισμός για ταξίδια πόλεως στην Ευρώπη “Top City-Break Destination in Europe” από τα παγκόσμια βραβεία World Travel Awards 2018 και του ΕΟΤ ως καλύτερος φορέας εθνικής τουριστικής στρατηγικής και καμπάνιας στην Ευρώπη «Europe's Leading National Tourism Strategy & Campaign» (2018)
 Τιμητική διάκριση από την Κομητεία Clark County της Νεβάδα, για τη συμβολή στην προώθηση των τουριστικών σχέσεων Ελλάδας και ΗΠΑ (2018).

Παραπομπές

Έλληνες μοντέλα
Βουλευτές εκλεγμένοι με τη Νέα Δημοκρατία
Βουλευτές εκλεγμένοι με τους Ανεξάρτητους Έλληνες
Βουλευτές Α' Αθηνών
Έλληνες αναπληρωτές υπουργοί Οικονομίας, Ανάπτυξης και Τουρισμού
Έλληνες υπουργοί Τουρισμού
Έλληνες βουλευτές διαγραφέντες
Ευρωβουλευτές εκλεγμένοι με τον ΣΥΡΙΖΑ
Ευρωβουλευτές της Ελλάδας εκλεγμένοι την περίοδο 2019-2024
Αθλητές στίβου Εθνικού ΓΣ
Κάτοχοι μεταλλίων του Πανελλήνιου Πρωταθλήματος Στίβου